Toeskouers by Leeus-opwarmingswedstryd toegelaat | Maroela Media
Die Britse en Ierse Leeus sal na verwagting voor 16 500 geesdriftige rugbyondersteuners speel wanneer hulle vóór hul toer na Suid-Afrika vir Japan in 'n opwarmingswedstryd op Murrayfield aanvat.
Oudergewoonte sal Covid-19-regulasies geld, maar dit is die eerste keer sedert Maart 2020 dat Skotse toeskouers regstreekse internasionale rugby in 'n stadion kan volg.
Ondersteuners wat reeds kaartjies vir die kragmeting op 26 Junie bekom het, word egter gevra om tuis te bly indien hulle enige Covid-19-simptome ontwikkel, terwyl maskers ook gedra moet word.
Indien die regulasies weer sou verander en minder toeskouers toegelaat word, sal die ongelukkige kaartjiehouers terugbetaal word wat nie die wedstryd mag bywoon nie.
"Dit sal ongelooflik wees om 'n passievolle en entoesiastiese skare op Murrayfield te sien voordat ons toer na Suid-Afrika begin," het die Leeus se Ben Calveley gesê.
Prof. Jason Leitch, die Skotse regering se gesondheidskenner, het gesê dat die situasie deurgaans gemonitor word.
"Hoewel die toeskouers die wedstryd moet geniet, moet hulle nogtans die regulasies volg; die virus is steeds hier."
Intussen hoop organiseerders dat 'n beperkte aantal toeskouers by die wedstryde in Suid-Afrika toegelaat sal word.